## Pravilnik o obuci i ispitima pirotehničara i pomoćnih djelatnika

### NN 41/2000 (18.4.2000.), Pravilnik o obuci i ispitima pirotehničara i pomoćnih djelatnika

# MINISTARSTVO UNUTARNJIH POSLOVA

**971**

Na temelju članka 27. stavka 1. podstavka 3. Zakona o razminiranju
(»Narodne novine« broj: 19/96, 86/98) ministar unutarnjih
poslova donosi

## PRAVILNIK

### O OBUCI I ISPITIMA PIROTEHNIČARA I POMOĆNIH DJELATNIKA

TEMELJNE ODREDBE

Članak 1.

Na obuku i ispit za pirotehničare i pomoćne djelatnike
mogu pristupiti fizičke osobe (u daljnjem tekstu: pristupnik)
koje ispunjavaju propisane uvjete.

Članak 2.

Obuku pristupnika za pirotehničare i pomoćne djelatnike
provodi Policijska akademija Ministarstva unutarnjih poslova (u
daljnjem tekstu: Policijska akademija), prema programima koji
su tiskani uz ovaj Pravilnik i njegov su sastavni dio.

Policijska akademija, na temelju programa obuke iz stavka 1. ovoga
članka, izradit će nastavni plan i program.

Ispite pristupnika za pirotehničare i pomoćne djelatnike
provodi ispitno povjerenstvo koje imenuje ministar unutarnjih
poslova (u daljnjem tekstu: ministar).

Članak 3.

U provedbi programa obuke, radi osiguravanja potrebne razine stručnosti,
Policijska akademija može pojedine uradke povjeriti osobama
koje nisu zaposlenici Ministarstva unutarnjih poslova (u daljenjem
tekstu: Ministarstvo).

Osobe iz stavka 1. ovoga članka moraju imati najmanje dodiplomatski
studij u trajanju od dvije odnosno četiri godine i stručnjaci
su za određena područja.

TEMELJNA OBUKA

Članak 4.

Prijava za pohađanje temeljne obuke podnosi se Policijskoj
akademiji i sadrži:

- ime i prezime pristupnika, datum i mjesto rođenja, jedinstveni
matični broj,

- dokaz o hrvatskom državljanstvu i punoljetnosti,

- dokaz da nije osuđen za kazneno djelo protiv Republike Hrvatske,
za kazneno djelo protiv života i tijela ili protiv imovine
kao i druga kaznena djela s elementima nasilja, koristoljublja
i niskih pobuda,

- uvjerenje ovlaštene zdravstvene ustanove o duševnoj,
tjelesnoj i zdravstvenoj sposobnosti.

Pristupnik ne može pristupiti obuci dok ne dostavi dokaze
o uplaćenoj pristojbi za pohađanje obuke i osiguranju
od posljedica nesretnog slučaja za vrijeme trajanja obuke.

Članak 5.

Program temeljne obuke pristupnika za pirotehničare sastoji
se od teorijskog i praktičnog dijela.

Temeljna obuka pristupnika za pirotehničare traje 266 nastavnih
sati, od čega je 112 sati teorijski dio, a 154 sata praktični
dio.

Temeljna obuka pristupnika za pomoćne djelatnike traje 40
nastavnih sati.

Programi temeljne obuke tiskani su uz ovaj Pravilnik i njegov
su sastavni dio.

Članak 6.

Teorijski dio programa temeljne obuke provodi se u skupinama od
najviše 25 pristupnika.

Praktični dio programa temeljne obuke provodi se na poligonu,
u skupinama od najviše 13 pristupnika.

TEMELJNI ISPIT

Članak 7.

Nakon završene temeljne obuke pristupnici polažu temeljni
ispit.

Prijava za polaganje temeljnog ispita podnosi se Policijskoj akademiji
i sadrži:

- ime i prezime pristupnika, datum i mjesto rođenja, jedinstveni
matični broj,

- dokaz o hrvatskom državljanstvu i punoljetnosti,

- dokaz da nije osuđen za kazneno djelo protiv Republike Hrvatske,
za kazneno djelo protiv života i tijela ili protiv imovine
kao i druga kaznena djela s elementom nasilja, koristoljublja
i niskih pobuda,

- uvjerenje ovlaštene zdravstvene ustanove o duševnoj,
tjelesnoj i zdravstvenoj sposobnosti.

Pristupnik ne može pristupiti ispitu dok ne dostavi dokaz
o uplaćenoj pristojbi za polaganje ispita i dokaz o osiguranju
od posljedica nesretnog slučaja za vrijeme polaganja temeljnog
ispita.

Članak 8.

Izuzetno od članka 7. stavka 1. ovoga Pravilnika, hrvatski
branitelji odnosno djelatnici Ministarstva ili Ministarstva obrane
Republike Hrvatske koji su proveli najmanje šest mjeseci
na poslovima razminiranja odnosno pomoćnim poslovima razminiranja
te osobe koje su s uspjehom završile tečaj protueksplozijske
zaštite - specijalizacija - I dio, mogu pristupiti polaganju
temeljnog ispita za pirotehničara odnosno pomoćnog
djelatnika bez prethodnog pohađanja obuke.

Osobe iz stavka 1. ovoga članka ne mogu pristupiti polaganju
temeljnog ispita dok ne dostave potvrdu o vremenu provedenom na
poslovima iz stavka 1. ovoga članka koju izdaje Ministarstvo
iz stavka 1. ovoga članka.

Članak 9.

Ispitno povjerenstvo za pristupnike za pirotehničare sastoji
se od predsjednika i četiri člana i njihovih zamjenika.

Predsjednik i zamjenik predsjednika povjerenstva iz stavka 1.
ovoga članka imenuju se iz redova djelatnika Policijske
akademije, dva člana ispitnog povjerenstva i njihovi zamjenici
imenuju se iz redova osoba koje provode obuku, jedan član
i njegov zamjenik iz redova djelatnika Odjela civilne zaštite
Ministarstva i jedan član i njegov zamjenik iz redova Hrvatskog
centra za razminiranje.

Ispitno povjerenstvo za pristupnike za pomoćne djelatnike
sastoji se od predsjednika i dva člana i njihovih zamjenika.

Predsjednik i zamjenik predsjednika povjerenstva iz stavka 3.
ovoga članka imenuju se iz redova djelatnika Policijske
akademije, jedan član ispitnog povjerenstva i njegov zamjenik
imenuju se iz redova osoba koje provode obuku i jedan član
i njegov zamjenik iz redova djelatnika Odjela civilne zaštite
Ministarstva.

Za obavljanje administrativnih poslova imenuje se tajnik ispitnog
povjerenstva.

Rješenjem o imenovanju članova ispitnog povjerenstva
određuje se koje će nastavne teme ispitivati predsjednik
i članovi ispitnog povjerenstva odnosno njihovi zamjenici.

Predsjednika i članove ispitnog povjerenstva, njihove zamjenike
i tajnika ispitnog povjerenstva svojom odlukom imenuje ministar.

Članak 10.

Ispitno povjerenstvo utvrđuje da li pristupnik ispunjava uvjete
za polaganje temeljnog ispita i o tome donosi rješenje kojim
se određuje mjesto, vrijeme i troškovi ispita.

Ispitno povjerenstvo je dužno pristupnika obavijestiti o
danu i mjestu polaganja temeljnog ispita najmanje 15 dana prije
roka određenog za polaganje.

Pristupnik može iz opravdanih razloga, odgoditi ili odustati
od temeljnog ispita, ali o tome mora obavijestiti ispitno povjerenstvo
prije održavanja ispita.

Ukoliko pristupnik ne obavijesti ispitno povjerenstvo o odgodi
ili odustajanju od ispita odnosno ako ga odgodi ili odustane iz
neopravdanih razloga, smatra se da pristupnik nije položio
ispit.

Članak 11.

Temeljni ispit pristupnika za pirotehničara sastoji se
od teorijskog i praktičnog dijela.

Teorijski dio temeljnog ispita pristupnika za pirotehničara
sastoji se od pisane i usmene provjere znanja iz svih nastavnih
tema.

Praktični dio temeljnog ispita pristupnika za pirotehničara
provodi se na poligonu, a obuhvaća provjeru osposobljenosti
za otkrivanje, pronalaženje, uklanjanje i uništavanje
minsko-eksplozivnih sredstava i streljiva.

Temeljni ispit pristupnika za pomoćnog djelatnika sastoji
se od usmene provjere znanja ih svih nastavnih tema.

Članak 12.

Uspjeh kandidata na temeljnom ispitu ocjenjuju se ocjenom »položio«
ili »nije položio«.

Pristupnik se ocjenjuje ocjenom »položio« ako je
pokazao zadovoljavajuće znanje (rezultate) na teorijskom
dijelu temeljnog ispita i obavio sve zadane uratke uz potrebitu
razinu sigurnosti u samostalnom radu na praktičnom dijelu
temeljnog ispita.

Pristupniku koji je položio temeljni ispit Ministarstvo izdaje
uvjerenje o položenom ispitu za pirotehničara odnosno
pomoćnog djelatnika.

Obrazac uvjerenja iz stavka 3. ovoga članka tiskan je uz
ovaj Pravilnik i njegov je sastavni dio.

Pristupnik koji nije položio teorijski dio temeljnog ispita
ne može pristupiti polaganju praktičnog dijela ispita.

Pristupnik koji ne zadovolji na praktičnom dijelu temeljnog
ispita mora ponovno polagati temeljni ispit u cijelosti.

Pristupnik koji nije položio temeljni ispit može pristupiti
ponovnom polaganju temeljnog ispita najranije 30 dana od dana
prethodnog polaganja.

Članak 13.

Pirotehničari i pomoćni djelatnici imaju posebne
iskaznice kojima dokazuju službeno svojstvo, identitet i
ovlasti.

Iskaznice iz stavka 1. ovoga članka izdaje Ministarstvo.

Obrasci iskaznica iz stavka 1. ovoga članka tiskani su
uz ovaj Pravilnik i njegov su sastavni dio.

Članak 14.

O temeljnom ispitu tajnik ispitnog povjerenstva vodi zapisnik
u koji se unose podaci o imenu i prezimenu pristupnika, članovima
povjerenika odnosno njihovim zamjenicima, datumu polaganja temeljnog
ispita, pitanjima postavljenim kandidatima te ocjenom povjerenstva
o uspjehu kandidata.

Zapisnik potpisuju predsjednik i članovi povjerenstva odnosno
njihovi zamjenici.

Članak 15.

Predsjednik i članovi ispitnog povjerenstva odnosno njihovi
zamjenici i tajnik ispitnog povjerenstva imaju pravo na naknadu
za rad u ispitnom povjerenstvu koja se određuje po pristupniku
posebnim rješenjem ministra.

SKRAĆENA OBUKA

Članak 16.

Pristupnici koji nisu položili temeljni ispit mogu pristupiti
skraćenoj obuci koja se obavlja sukladno odredbama ovog
Pravilnika o temeljnoj obuci.

Skraćena obuka sastoji se od teorijskog i praktičnog
dijela.

Skraćena obuka za pirotehničare traje 66 nastavnih
sati, od čega je 38 sati teorijski dio, a 28 sati praktični
dio.

Program skraćene obuke tiskan je uz ovaj Pravilnik i njegov
je sastavni dio.

DOPUNSKA OBUKA

Članak 17.

Pirotehničar je dužan svake četiri godine,
računajući od dana položenog ispita za pirotehničara,
pristupiti dopunskoj obuci koja se obavlja sukladno odredbama
ovog Pravilnika o temeljnoj obuci.

Dopunska obuka sastoji se od teorijskog i praktičnog dijela.

Dopunska obuka za pirotehničare traje 30 nastavnih sati,
od čega je 16 sati teorijski dio, a 14 sati praktični
dio.

Program dopunske obuke tiskan je uz ovaj Pravilnik i njegov je
sastavni dio.

DOPUNSKI ISPIT

Članak 18.

Nakon završene dopunske obuke pirotehničar je dužan
pristupiti dopunskom ispitu koji se obavlja sukladno odredbama
ovog Pravilnika o polaganju temeljnog ispita.

Pirotehničar koji nije pristupio odnosno nije s uspjehom
položio dopunski ispit u roku od četiri godine računajući
od dana položenog ispita za pirotehničara, ne može
obavljati poslove pirotehničara dok ne položi dopunski
ispit.

Pirotehničaru koji je položio dopunski ispit Ministarstvo
izdaje uvjerenje o položenom dopunskom ispitu.

Program dopunskog ispita tiskan je uz ovaj Pravilnik i njegov
je sastavni dio.

Obrazac uvjerenja iz stavka 3. ovoga članka tiskan je uz
ovaj Pravilnik i njegov je sastavni dio.

EVIDENCIJA

Članak 19.

Policijska akademija vodi evidenciju o polaznicima i provedbi
obuke i dodatne obuke, rezultatima ispita i dopunskog ispita te
izdanim uvjerenjima o osposobljenosti za obavljanje poslova razminiranja
i pomoćnih poslova razminiranja.

Evidencija iz stavka 1. ovog članka sadrži:

- ime i prezime i JMBG pristupnika,

- datum, mjesto i država rođenja pristupnika,

- naziv i adresu sjedišta ovlaštene pravne osobe koja
je pristupnika uputila na obuku,

- datum polaganja ispita,

- broj uvjerenja o položenom ispitu.

Evidencija iz stavka 1. ovoga članka trajno se čuva
u Policijskoj akademiji.

PRIJELAZNE I ZAVRŠNE ODREDBE

Članak 20.

Stupanjem na snagu ovog Pravilnika prestaje važiti Pravilnik
o obuci, ispitima i provjeri znanja i vještina pirotehničara
te sadržaju i izgledu ovlasti za razminiranje (»Narodne
novine« broj 26/96, 83/98, 43/99).

Članak 21.

Ovaj Pravilnik stupa na snagu osmoga dana od dana objave u »Narodnim
novinama«.

Broj: 511-01-92-60750/1-1999
Zagreb, 6. travnja 2000.

Ministar
**Šime Lučin,** v. r.
\*\*\*

PROGRAM
temeljne obuke za pirotehničare

```

TEORIJSKI DIO - 112 sati

 1. Eksplozivne tvari 					10

 2. Sredstvo za paljenje 				 5

 3. Protupješačke mine 					 5

 4. Protuoklopne mine 				 	 5

 5. Specijalni upaljači 			 	 7

 6. Sustavi izrada minskih polja i grupa mina 	 	 3

 7. Sustavi razminiranja minskih polja i grupa mina 	 4

 8. Mjere pirotehničke sigurnosti i
    zaštite na radu 					 4

 9. Streljivo 						14

10. Zrakoplovni projektili 				10

11. Pomorske mine 					 4

12. Diverzantsko-terorističke naprave 		 	 8

13. Održavanje i skladištenje eksplozivnih
    sredstava 						 7

14. Prevoženje eksplozivnih sredstava 			 4

15. Delaboracija streljiva 				 4

16. Uništavanje eksplozivnih sredstava 		 	 4

17. Minodetektori 					 3

18. Uporaba strojeva za razminiranje 			 4

19. Uporaba pasa za pronalaženje MES-a 			 3

20. Pravilnik o načinu obavljanja poslova
    razminiranja 					 2

21. Zakon o razminiranju 				 2

PRAKTIENI DIO - 154 sata

 1. Pojedinačno paljenje eksplozivnog naboja 		 8

 2. Izrada mreža za paljenje 			 	 8

 3. Rad u skladištu eksplozivnih sredstava 		 8

 4. Razminiranje protupješačkih mina
    (vježbovna sredstva) 				16

 5. Razminiranje protupješačkih mina
    (bojeva sredstva) 					 8

 6. Razminiranje protuoklopnih mina (vježbovna
    sredstva) 						16

 7. Razminiranje protuoklopnih mina (bojeva
    sredstva) 						 8

 8. Postavljanje i uklanjanje mina iznenađenja
 i improviziranih mina 					24

 9. Pojedinačno i skupno uništavanje
    eksplozivnih tvari i sredstava 			 8

10. Organizacija pretraživanja terena 			24

11. Zrakoplovni projektili 				 8

12. Prva pomoć 						18

 UKUPNO: 					  266 sati

				PROGRAM
temeljne obuke za djelatnike na pomoćnim poslovima razminiranja

 1. Eksplozivne tvari 				 	 2

 2. Sredstva za paljenje 				 2

 3. Protupješačke mine 					 2

 4. Protuoklopne mine 					 2

 5. Specijalni upaljači 				 2

 6. Streljivo 						 2

 7. Zrakoplovni projektili 				 2

 8. Tehnike razminiranja 				 3

 9. Organizacija radilišta razminiranja 		 3

10. Zakon o razminiranju 				 2

11. Pravilnik o načinu obavljanja poslova
    razminiranja 					 2

12. Zakon o eksplozivnim tvarima i propisi donijeti na
    temelju njega

 Zakon o zaštiti na radu

 Zakon o zaštiti okoliša 				 2

13. Prva pomoć 						10

 UKUPNO: 						36 sati

				PROGRAM
			dopunske obuke za pirotehničare

TEORIJSKI DIO - 16 sati

- minsko-eksplozivna sredstva 				 3

- vrste upaljača 					 3

- način postavljanja i uklanjanja
  minsko-eksplozivnih sredstava 			 4

- diverzantske naprave 					 2

- nove metode rada i sredstva za otkrivanje
  minsko-eksplozivnih sredstava 			 4

		PRAKTIENI DIO - 14 sati

- sredstva za otkrivanje minsko-razornih sredstava 	 3

- rad sa sredstvima za otkrivanje minsko-eksplozivnih
sredstava 						 3

- uništavanje minsko-razornih sredstava			 8

 UKUPNO: 						30 sati

				PROGRAM
			skraaene obuke za pirotehničare

TEORIJSKI DIO - 38 sati

 1. Uvod u pirotehničke poslove 			 1

 2. Eksplozivne tvari 					 3

 3. Sredstva za paljenje 				 3

 4. PP mine 						 4

 5. PO mine 						 4

 6. Specijalni upaljači 				 4

 7. Streljivo 						 3

 8. Zrakoplovni projektili 3

 9. Održavanje i skladištenje
    eksplozivnih sredstava				 3

10. Tehnike razminiranja 				 4

11. Organizacija radilišta razminiranja 		 4

12. Zakon o razminiranju

 Pravilnik o načinu obavljanja poslova
 razminiranja 						 2

PRAKTIENI DIO - 28 sati

 1. Izrada i paljenje sporogorećeg
    upaljača						 2

 2. Paljenje eksplozivnog naboja sporogorećim
    upaljačem i električnim sredstvima 			 4

 3. Razminiranje PP mina (rad s vježbovnim
sredstvima)						 4

 4. Razminiranje PO mina (rad s vježbovnim
sredstvima)						 4

 5. Pojedinaeno i skupno uništavanje
eksplozivnih tvari i sredstava (rad s vježbovnim
sredstvima) 						 4

 6. Rad s minodetektorima 				 4

 7. Organizacija pretraživanja terena 			 6

 UKUPNO: 						66 sati

![](dodatni/374833.gif)

![](dodatni/374834.gif)

```

Pravilnik, NN 41/2000-971